**הנסיך הפרסי** (באנגלית: **Prince of Persia**) הוא זיכיון משחקי פעולה שנוצר על ידי ג'ורדן מכנר בשנת 1989. סדרת המשחקים פותחה והופצה בידי מספר חברות, שהנודעות ביותר הן Brøderbund ("הנסיך הפרסי" ו"הנסיך הפרסי 2: הצל והלהבה") ו-Ubisoft הצרפתית ("הנסיך הפרסי: חולות הזמן", "הנסיך הפרסי: הלוחם שבפנים", "הנסיך הפרסי: שני כיסאות המלכות", "הנסיך הפרסי" ו"הנסיך הפרסי: החולות הנשכחים"). במקורו, המשחק היה משחק פלטפורמה, אך עם הזמן התפתח הזיכיון למשחקי גרפיקת תלת-ממד וכן לעיבוד קולנועי, שיצא במאי 2010.

סדרת המשחקים זכתה בשישה שיאי גינס במהדורת הגיימרים של שנת 2008, בהם משחק הווידאו הראשון שכלל אנימציית לכידת תנועה, ומשחק הפלטפורמה המצליח ביותר לקונסולות פלייסטיישן 2 ו-Xbox. דמותו של ג'אפר ממוקמת במקום ה-79 ברשימת הנבלים הגדולים ביותר במשחקי וידאו, לפי IGN.

סדרת המשחקים
------------

סדרת המשחקים ראתה מספר רב של אתחולים, ורבים הם הסיפורים בה. המשותף לכולם הוא מיקום ההתרחשות (ממלכת פרס העתיקה) וקיומו של פרוטגוניסט בעל כישורים אקרובטיים המנסה להציל את האלמנט העלילתי בכל משחק ומשחק. הזיכיון כולל נכון להיום 13 משחקים, ביניהם כותרים לקונסולות משחקים ניידות:

| שם | שנת יציאה | פלטפורמות |
| --- | --- | --- |
| **הנסיך הפרסי** | 1989 | DOS, NES, SNES, גיימבוי, נינטנדו גיימקיוב, Apple II, Mac OS, Amiga, ZX Spectrum, סגה מגה דרייב |
| **הנסיך הפרסי 2: הצל והלהבה** | 1994 | DOS, SNES, Mac OS |
| **הנסיך הפרסי 3D**‏ | 1999 | Microsoft Windows, Sega Dreamcast |
| **הנסיך הפרסי: חולות הזמן** | 2003 | פלייסטיישן 2, Microsoft Windows, Xbox, נינטנדו גיימקיוב, גיים בוי אדוונס, סלולרי |
| **הנסיך הפרסי: הלוחם שבפנים** | 2004 | פלייסטיישן 2, Microsoft Windows, Xbox, נינטנדו גיימקיוב, סלולרי |
| **הנסיך הפרסי: שני כיסאות המלכות** | 2005 | פלייסטיישן 2, Microsoft Windows, Xbox, נינטנדו גיימקיוב, Mac OS, סלולרי |
| **הנסיך הפרסי: התגלויות** | PSP |
| **קרבות הנסיך הפרסי** | נינטנדו DS |
| **הנסיך הפרסי קלאסי** | 2007 | Playstation Network, Xbox Live, Wii |
| **הנסיך הפרסי: חרבות יריבות** | PSP, Wii |
| **הנסיך הפרסי (2008)** | 2008 | פלייסטיישן 3, Microsoft Windows, Xbox 360, PSP, Mac OS, סלולרי |
| **הנסיך הפרסי: המלך הנופל** | נינטנדו DS |
| **הנסיך הפרסי: החולות הנשכחים** | 2010 | פלייסטיישן 3, Microsoft Windows, Xbox 360, PSP, Wii, נינטנדו DS, Mac OS |

טרילוגיית המשחקים המקורית
-------------------------

### הנסיך הפרסי/ Prince of Persia

 ערך מורחב – **הנסיך הפרסי**  

המשחק הראשון בסדרה יצא בשנת 1989 בידי חברת Brøderbund ונחשב להתקדמות בכל הנוגע לאנימציה שנעשתה במשחקי וידאו. המשחק מתרחש בממלכת פרס, כאשר הסולטאן נמצא הרחק במלחמה ויועצו ג'אפר נשאר למלוך בהיעדרו. ג'אפר כולא את הנסיכה ונותן לה שעה אחת בשביל לבחור: להינשא לו או למות. תקוותה היחידה של הנסיכה הוא הצעיר שמאוהב בה, אך ג'אפר משליך אותו לצינוק בארמון. השחקן נכנס לנעליו של הצעיר ועליו לברוח מן הצינוק, להתגבר על השומרים והמלכודות שבדרכו, לטפס את דרכו אל הארמון, להילחם בג'אפר ולזכות בנסיכה, והכל לפני תום הזמן המוקצב לו.

למשחק המקורי יצא חידוש בשנת 2007 בשם *Prince of Persia Classic* בידי חברת Gameloft לקונסולות Playstation Network, Xbox Live ו-Wii, כאשר לשלבי המשחק נוסף עדכון גרפי בדומה למשחקי יוביסופט.

### הנסיך הפרסי 2: הצל והלהבה/ Prince of Persia 2: The Shadow and the Flame

המשחק, שיצא בשנת 1994 בידי חברת Brøderbund, ממשיך את קודמו, כשהנער הצעיר מציל את הנסיכה מהיועץ המלכותי המרושע ג'אפר, אשר ניסה להשתלט על הכתר בהיעדר הסולטאן, אך נהרג בקרב מול הנסיך.

אחד עשר יום לאחר נישואיהם של הנער ובת הסולטאן, בעודו עומד להיכנס להיכל המלכות, מסתבר לנער להפתעתו שאדם אחר, כפיל זהה לו, תפס את מקומו בארמון בעוד הוא עכשיו בעל חזות של קבצן בדומה לסיפור על שלמה המלך. אותו כפיל הוא לא אחר מרוחו של ג'אפר, אשר הצליח לגנוב את זהותו. לאחר שג'אפר שלח את השומרים ללכוד ולהרוג אותו, הנסיך בורח מן הארמון ומממלכת פרס על אוניית סוחר, היישר אל הנקודה בה התחיל, כקבצן חסר זהות ומכרים.

במהלך ההפלגה, הספינה טובעת בים והנסיך נסחף אל חוף שם הוא נכנס אל מערה אפלה, בעוד הוא נקלע לתלאות וסכנות שכוללות שלדים, צוקים ותהומות לבה. הסולטאן בפרס עוזב את העיר כדי להילחם באויביו והנסיך המתחזה משתלט על העיר. הנסיכה כותבת אל אביה כי יחזור אל העיר ויציל את כס המלכות אך אז היא מגלה שהנסיך הוא בעצם ג'אפר בתחפושת והיא נופלת למשכב. מכאן, תפקידו של הנסיך להגיע בזמן אל הארמון ולהשיב לעצמו את זהותו לפני שהנסיכה תמות. לאחר שהוא נמלט מהמערה על מרבד קסמים, מגיע הנסיך אל עיר עתיקה ונטושה אשר רוחות מפלצתיות שולטות בה - שמסתבר כי היא עיר מלוכתו - ושהוא אכן במקור בן מלוכה.

לאחר שהנסיך עוזב את העיר על גבו של סוס מכושף, הוא מגיע למקדש מסתורי שבו כהני המקדש שומרים על אש קדושה בעלת יכולות קסומות חזקות. מכיוון שרק אנשים מתים יכולים להשיג את האש, הנסיך נותן לאחד מכהני המקדש להרוג אותו, ואז מתגלה שהכישוף שחצה את נשמתו של הנסיך לשניים במשחק הקודם, גרם לכך שלאחר המוות נשמתו של הנסיך לא מגיעה לעולם המתים, אלא היא נשארת בעולם החיים והופכת לרוח רפאים. בעזרת התכסיס הזה הנסיך מצליח לגנוב את האש ואז הוא משתמש באש על מנת להחיות את עצמו ובכך הוא גם מצליח לאחד בין נשמתו לגופו. כשהוא רכוב על גבו של הסוס המכושף, הנסיך חוזר לפרס על מנת להילחם בג'אפר בפעם האחרונה. במהלך הקרב האחרון שלו עם ג'אפר, הנסיך (בעזרת האש) נפרד שוב מגופו והופך לרוח הנושאת את האש. הנסיך מטיל לעברו של ג'אפר את האש והאש שורפת את ג'אפר למוות. לאחר מותו של ג'אפר, הנסיך עושה שימוש אחרון באש הקדושה שבמהלכו הוא מאחד שוב בין נשמתו לגופו.

### הנסיך הפרסי 3D

הנסיך הפרסי 3D יצא ב-1999 בידי חברת Red Orb Entertainment והוא המשחק האחרון בטרילוגיה המקורית. הוא מתחיל כאשר הנסיך והסולטאן מבקרים את אחיו של הסולטאן, אסאן. במהרה, שומרי ראשו של הנסיך נהרגים, הנסיך עצמו מושלך לצינוק והסולטאן נלקח בידי אסאן. לאחר שהנסיך נמלט מהצינוק מתגלה כי סולטאן פרס הבטיח לאסאן כי בתו הנסיכה תינשא לבנו, ראגנור, ולא לנסיך. הנסיך מוצא את שניהם, אך אסאן הורג את הסולטאן בשוגג. אסאן נמלט, והנסיך מחליט לרדוף אחר בנו, ראגנור, אשר חטף את הנסיכה. כאשר מתבהר לראגנור שהנסיכה לא תינשא לו משום שהיא מאוהבת בנסיך, הוא קושר אותה למכונת גלגלי שיניים ומאיים למחוץ אותה למוות. על הנסיך למצאה ולהצילה.

סדרת משחקי יוביסופט
-------------------

עטיפת מארז שלושת המשחקים בסדרת "חולות הזמן" של יוביסופט
סדרת משחקי הנסיך הפרסי שיצאה על ידי חברת יוביסופט בשנות ה-2000, מביאה את עלילות הנסיך הפרסי המוכרות ומחדשת אותן באמצעות גרפיקת תלת-ממד ומנוע משחק מתקדם. למרות שמם, אין קשר עלילתי בין סדרת משחקים זו לטרילוגיית המשחקים המקורית, אם כי העלילות המובאות בה שומרות על רוח המשחקים המקוריים.

### הנסיך הפרסי: חולות הזמן/ Prince of Persia: The Sands of Time

 ערך מורחב – **הנסיך הפרסי: חולות הזמן**  

המשחק יצא ב-6 בנובמבר 2003. הנסיך ואביו, המלך שאח'ראמאן, כובשים את המהרג'ה של הודו בדרכם לממלכת אזאד וברשותם השלל שבזזו, הכולל בין היתר את שעון החול ופגיון הזמן וכן את ביתו של המהרג'ה, הנסיכה פארה. בהגיעם לממלכה, היועץ המלכותי מהתל בנסיך כדי שישחרר את חולות הזמן בעזרת פגיון הזמן. חולות הזמן משפיעים על כל האנשים בממלכה, והופכים אותם למפלצות. רק שלושה נותרים ללא השפעה בעקבות רכושם - הנסיך, אשר מחזיק בפגיון הזמן, הנסיכה פארה, אשר מחזיקה במדליון, והיועץ המלכותי, אשר מחזיק במטה. במסעו לתקן את הנזק אשר עשה, הנסיך מצטרף לפארה במטרה להחזיר את חולות הזמן לשעון החול בעזרת פגיון הזמן. תוך כדי, השניים מתקרבים אחד לשני, היועץ המלכותי משתמש בקסם כדי ללכדם בקבר תת-קרקעי, פארה בוגדת בנסיך ובורחת עם פגיון הזמן כדי לנסות להגיע לשעון החול לבדה, בזמן קרב נגד המפלצות פארה מועדת ונתלית על בור ענקי מעל שעון החול, ושהנסיך מנסה להציל אותה היא צונחת אל מותה. הנסיך תוקע את פגיון הזמן בשעון החול ומחזיר את הזמן אחורנית. בדרכו לפארה, שאינה מזהה אותו, הוא נתקל ביועץ המלכותי ומביס אותו.

### הנסיך הפרסי: הלוחם שבפנים/ Prince of Persia: Warrior Within

 ערך מורחב – **הנסיך הפרסי: הלוחם שבפנים**  

המשחק יצא ב-3 בדצמבר 2004. שבע שנים לאחר מאורעות המשחק הקודם, הנסיך נרדף בידי הדהאקה, ישות צללים אימתנית אשר מטרתה לשמור על רצף הזמן. משום שהנסיך חמק מגורלו, הדהאקה מתכנן להביא ל-מותו של הנסיך, כפי שנחזה מראש. לאחר התייעצות עם איש זקן וחכם, הנסיך מגלה על קיומו של אי הזמן, היכן שחולות הזמן נוצרו, ובו שולטת קיסרית הזמן. הנסיך עורך את מסעו לכיוון אי הזמן במטרה לחזור אחורה בזמן ולמנוע מחולות הזמן להיווצר מלכתחילה. הוא מקווה שבמעשיו אלו יחדל הדהאקה מלרדוף אחריו. לפני שהנסיך מגיע לאי, ספינתו מותקפת על ידי לוחמים בהנהגת אשה בשם שאדי, במהלך הקרב איתה ספינתו מתפרקת אך הנסיך מצליח לבסוף להגיע לאי. בחוקרו את האי, הנסיך מציל אישה בשם קיילינה, מאות אחת, שאדי, שניסתה להרוג אותו. קלינה מגלה לו כי הפעלתם של שני צריחים באי יחשפו את חדר המלכות שבו מתחבאת הקיסרית ונותנת לו חרב שתסייע לו בכך. הנסיך מצליח להפעיל את שני הצריחים ושם פעמיו חזרה לחדר המלכות, שם קיליינה מתוודה בפניו שהיא למעשה קיסרית הזמן, שהיא קיוותה שהוא יהרג בדרך, שהיא זו שעומדת מאחורי תקיפת הספינה שלו ושהחרב שנתנה לו הייתה מקוללת וכל זאת מכיוון שהיא חזתה בציר הזמן שהיא מתה בידיו, וניסתה לשנות את גורלה. קיילינה תוקפת את הנסיך, והנסיך ללא ברירה, הורג אותה וחוזר לזמן ההווה, בהאמינו כי רימה את הגורל. אולם, בהורגו את קיילינה, חולות הזמן נוצרו משרידיה, כך שלמעשה הוא יצר אותם בשוגג.

הנסיך מגלה ממצא בשם "מסיכת הרפאים", אשר מאפשרת לו לשכון באותו קו זמן יחד עם האני הקודם שלו, רפא החול. הוא עוטה את המסיכה והופך לרפא החול, שם פעמיו לחדר המלכות בהווה ונתקל באני האחר שלו ("העבר"), שנהרג לבסוף בידי הדהאקה ברגע זה המסיכה מוסרת מהנסיך, בהווה הנסיך נפגש עם קלינה בחדר המלכות, והולך לחרבות של קלינה לפני שהיא לוקחת אותם, בשביל לרמוז לה שהוא ידוע מהן הכוונות העתידיות שלה, הנסיך מנסה לשכנע אותה שלא לנסות להרוג אותה ושאפשר לשנות את הזמן, אבל היא לא מאמינה לו ומנסה שוב פעם להרוג אותו, הדהאקה מפריע לקרב שלהם, ודולק בעקבותיה של קלינה, שהיא כרגע לא צריכה להיות קיימת בציר הזמן של ההווה (שהרי הנסיך הרג אותה), הנסיך מגלה שעם אחת החרבות שהוא מצאה בחדר המלכות הדאהקה כבר לא חסין, ומצליח להרוג אותו ולהציל את קלינה מידיו. הנסיך משכנע את קיילינה לבוא עמו לזמן ההווה, לעזוב את האי ולהפליג איתו יחד לביתו- בבל .

בשנת 2005 יצאו למשחק שתי גרסאות לקונסולות הניידות - האחת גרסת PSP בשם *Prince of Persia: Revelations* ("הנסיך הפרסי: התגלויות") בידי חברת Pipeworks Software, ואילו לנינטנדו DS יצאה הגרסה *Battles of Prince of Persia* ("קרבות הנסיך הפרסי"), שנועדה לגשר בין "חולות הזמן" ל"הלוחם שבפנים".

### הנסיך הפרסי: שני כיסאות המלכות/ Prince of Persia: The Two Thrones

 ערך מורחב – **הנסיך הפרסי: שני כיסאות המלכות (משחק וידאו)**  

המשחק יצא ב-2 בדצמבר 2005. הוא מתרחש מספר שבועות לאחר קודמו, כאשר הנסיך מגיע לבבל ונחרד לגלות שהעיר בחורבות. ספינתו מותקפת והוא וקיילינה מושלכים אל הים. קיילינה נלקחת בשבי לאחר שנסחפה אל החוף. כשהוא עושה את דרכו לאורך העיר, הנסיך מגלה שבעקבות מעשיו באי הזמן - למנוע מחולות הזמן להיווצר, האירועים ב"הנסיך הפרסי: חולות הזמן" מעולם לא התרחשו והיועץ המלכותי המרושע, הזאד, עדיין חי. היועץ מחזיק הן במטה הקסם שלו והן בפגיון הזמן, ומחפש אחר קיסרית הזמן, ומצליח ללכוד אותה. בדיוק ברגע שהנסיך מוצא את קיילינה, היועץ הורג אותה ומשחרר את חולות הזמן. או אז, הוא נועץ את פגיון הזמן, המכיל את חולות הזמן, בעצמו והופך לאלמותי. חולות הזמן גם משפיעים על הנסיך, כאשר הם חודרים לדמו דרך פצע פתוח. הנסיך נמלט מכלאו וחוטף את פגיון הזמן. כשהוא עושה את דרכו בעיר, הוא נתקל בפארה, שאינה זוכרת אותו, והשניים מחליטים להמשיך ביחד את המסע. במהלך המשחק, הנסיך מגלה שחולות הזמן השפיעו על מוחו, וכעת הוא נחצה לשתי אישיויות: אחת השואפת למעשים טובים למרות היותה מונעת בידי נקמה, והשנייה היא הנסיך האפל והאכזר, אשר מנסה לשכנע את הנסיך כמצפון פנימי לשרת אך ורק את עצמו. כמו כן, הנסיך מגלה שהנסיך האפל אינו חלק מאישיותו אלא חולות הזמן אשר חדרו אליו ומנסים להשתלט עליו. הוא מושלך לתוך באר מים מיובשת, שם הוא פוגש בגופת אביו המת, ניצב מול עברו המפוקפק ומצליח להשתיק את חציו האפל. הוא נמלט מהבאר ומתעמת בשנית עם היועץ, אותו הוא הורג באמצעות פגיון הזמן. קיילינה מופיעה, ומטהרת אותו מ'הנגע' שבדמו. כשהנסיך שם ידו על הכתר של אביו, הוא נקלע לעימות עם הנסיך האפל ושניהם נאבקים על שליטה במוחו. הנסיך מגלה שהנסיך האפל מתודלק על ידי זעם, ומאבק עמו רק מגביר את אחיזתו בו. הוא בוחר להתעלם מהנסיך האפל, שמושתק באופן סופי. הנסיך מתעורר בזרועותיה של פארה, ומספר לה את כל קורותיו מאז המשחק הראשון.

בשנת 2007 יצאה גרסת PSP בשם *Prince of Persia: Rival Swords* ("הנסיך הפרסי: חרבות יריבות").

### הנסיך הפרסי: החולות הנשכחים/ Prince of Persia: The Forgotten Sands

המשחק יצא לקראת סוף 2010 ועלילתו התרחשה בין "חולות הזמן" לבין "הלוחם שבפנים". לאחר הרפתקאותיו באזאד, הנסיך מבקר את ממלכתו של אחיו, מאליק, והוא מגלה שהארמון המלכותי שרוי במצור בידי צבא אימתני הדורש את השמדתו. כהימור אחרון, מאליק מתכנן להשתמש בחולות הזמן כדי להציל את הממלכה מהשמדה, אך אחיו הנסיך מזהיר אותו ואומר לו שצבא החול לא נועד לשימוש של בן אדם. מאליק מתעלם מאזהרתו ומשחרר את החולות. כתוצאה ממעשהו של מאליק, קם צבא החול לחיים ושואב את חייהם של אחרוני השומרים שנשארו. לאחר שהנסיך ומאליק בורחים מן החדר המתמוטט קם ראטאש, מנהיג צבא החול אשר מתחיל ביחד עם צבאו להשחית את הממלכה ולהשתלט עליה.

### הנסיך הפרסי 2008/ Prince of Persia 2008

בשנת 2007, הודיעו אנשי יוביסופט שמשחק רביעי לנסיך הפרסי הולך לצאת בסוף שנת 2008. עלילת המשחק אינה מהווה המשך לטרילוגיית "חולות הזמן", כי אם עומדת בפני עצמה, נוסף על שינוי גרפי וממשק משתמש שונה מהמוכר בסדרת חולות הזמן. ההרפתקה מתחילה כאשר הנסיך נודד באמצעה של סופת חול, מאבד תוך שכך את החמור שנשא את כליו ומגיע למרגלות קניון. הוא פוגש במפתיע באליקה, אשר נמלטת ממספר אנשים חמושים. הוא מביס אותם בנקל ועוקב אחר אליקה למקדש אשר עומד במרכז הממלכה. מסתבר שאביה של אליקה הוא זה ששלח את רודפיה, והוא גם השמיד את עץ החיים, מה שגורם לשחרורו של אל האופל ארימן, אשר מתחיל להשחית את הארץ באופל. אליקה מסבירה כי היא צריכה להגיע למספר מחוזות פוריים בממלכה ולהחלימם כדי להעצים את כוחו של עץ החיים ולמנוע מאל האופל ארימן לקום בשנית.

אליקה מגלה לנסיך את עברה - שהיא ואימהּ מתו בעבר, וכי אביה המלך עשה עסקה עם אל האופל, כדי להשיב את בתו לחיים. לאחר שהממלכה נוקתה מנגע האופל, הצמד מגיע למקדש ומביס את המלך, אשר נופל למחשכים. ארימן קם לתחיה ומתעמת עם הצמד, אך אליקה משיבה את עץ החיים לקדמותו וכדי לעצור את ארימן סופית מעבירה את חייה לתוך העץ. הנסיך, מוכה צער על מותה, משמיד את עץ החיים ומחיה מחדש את אליקה, אך בעודו עושה זאת משחרר מחדש את ארימן. המשחק זכה לשבחים על הגרפיקה ומשחקיות אבל רוב המעריצים לא היו מרוצים מהדמות שהוא יותר סטריאוטיפ עם חוש הומור, שבמשחקים האחרים הוא לוחם רציני עם מבטא בריטי-אמריקאי.

למשחק זה יצאה גרסה נוספת בשם *Prince of Persia: The Fallen King* ("הנסיך הפרסי: המלך הנופל") לקונסולת המשחקים נינטנדו DS.

סרט הקולנוע
-----------

 ערך מורחב – **הנסיך הפרסי: חולות הזמן (סרט)**  

לאחר הצלחתה של סדרת משחקי יוביסופט, הוחלט להפיק סרט קולנוע של הנסיך הפרסי. התסריט נכתב על ידי ג'ורדון מכנר, היוצר של משחק הנסיך הפרסי המקורי. עלילת הסרט תהיה זהה בחלקה לעלילת המשחק הראשון במשחקי יוביסופט, "חולות הזמן", אם כי יכיל גם אלמנטים משני המשחקים הבאים בסדרה, "הלוחם שבפנים" ו"שני כיסאות המלכות". את הסרט מביים מייק ניואל בהפקתו של ג'רי ברוקהיימר ובהפצת חברת וולט דיסני ומככבים בו ג'ייק ג'ילנהול, ג'מה ארטרטון, אלפרד מולינה ובן קינגסלי.

לצורך הצילומים נדרש ג'ילנהול להתחיל משטר אימונים ולהעלות את מאסת שריריו. בנוסף, הסרט ישלב את אמנות הפארקור, ויציג תרגילים מיוחדים שהופיעו במשחקים. הבמאי הודיע בכוונתו שהסרט יהיה שונה מהמשחקים, אך עם זאת שיופיעו בו אלמנטים חשובים שהופיעו בהם. צילומי הסרט החלו ביוני 2008 באתרים כמרוקו ואנגליה, והוא יצא לאקרנים ב-28 במאי 2010.

קישורים חיצוניים
----------------

ויקישיתוף מדיה וקבצים בנושא **הנסיך הפרסי** בוויקישיתוף
* 

* אתר האינטרנט הרשמי של הנסיך הפרסי
* אתר הבית הרשמי של משחקי הנסיך הפרסי
* הנסיך הפרסי ברחובות תל אביב
* ביקורת משחק: Prince of Persia, אתר משחקים ויגיימס (בעברית)
* ביקורת משחק: Prince of Persia: Forgotten Sands, אתר משחקים ויגיימס (בעברית)
* הנסיך הפרסי (1989), באתר מסע אל העבר
* הנסיך הפרסי 2 (1993), באתר מסע אל העבר
* הנסיך הפרסי, באתר אנציקלופדיה בריטניקה (באנגלית)

הערות שוליים
------------

1. ↑  79. Jaffar\Vizier
2. ↑  Prince of Persia film to feature Parkour, says early script review | Joystiq

| יוביסופט |
| --- |
| חברות בת | Nadeo • יוביסופט מונטריאול • Massive Entertaiment |
| סדרות דגל | TrackMania • ריימן • Far Cry • Prince of Persia • Myst • Watch Dogs • Assassin's Creed • Driver • Heroes of Might and Magic |